ગુજરાત એ 33 જિલ્લાનું બનેલું રાજ્ય છે. આમ તો 30 જિલ્લામાં આદિવાસી વસતી વધતા ઓછા પ્રમાણમાં જોવા મળે છે પરંતુ 14 જિલ્લા એવા છે કે જે સામાજીક તેમજ રાજકીય રીતે આદિવાસીઓનું પ્રભુત્વ ધરાવે છે તેથી સ્વાભાવિક છે કે આ જિલ્લાઓમાં ભાજપ અને કોંગ્રેસ બન્ને પાર્ટીની નજર હોય. 1995 સુધી આદિવાસી એ કોંગ્રેસની અસલ વોટબેન્ક ગણાતી હતી પરંતુ નરેન્દ્ર મોદીએ 2007 પછી આદિવાસી વિસ્તારમાં ધ્યાન કેન્દ્રીત કરીને આ જિલ્લાઓને ભાજપમય બનાવી દીધા છે, હવે કોંગ્રેસ તે જિલ્લા પાછા મેળવવા માટે હવાતિયાં મારી રહી છે. ગુજરાતમાં 90 લાખની વસતીમાં આદિવાસી પ્રભુત્વ ધરાવતી 60 બેઠકો પર આદિવાસી મતદારો નિર્ણાયક સાબિત થાય છે. 27 બેઠકો તો આદિવાસી ઉમેદવારો માટે અનામત છે એટલે કે તેમાં બીજો કોઇ ઉમેદવાર આવી શકે તેમ નથી. બાકીની 30 બેઠકોમાં આદિવાસી મતદારોને ધ્યાને લઇને ઉમેદવાર પસંદ કરવામાં આવે છે. આ પ્લાનિંગ જેનું મજબૂત હોય તે પાર્ટીને આ 60 બેઠકો પર વિજય મળવો આસાન બની જાય છે. ભારતના ઇતિહાસમાં મૂળ નિવાસી આદિવાસીઓનો જૂજ ઉલ્લેખ જોવા મળે છે પણ ઇતિહાસના જાણકારો જરૂર કહેશે કે આ શૂરવીર પ્રજાએ મહારાજા રાણા પ્રતાપને કપરા સમયે મદદ કરી હતી. આખા ભારત વર્ષમાં આદિવાસી રાજાઓ હોવા છતાં આપણે ક્યાંય એમના મહેલ જોયા નથી કારણ કે તેઓ પ્રજાનું શોષણ કરતા ન હતા. ડાંગના રાજાઓને આજે પણ શાલીયાણું મળે છે, કેમકે તેમણે અંગ્રેજો સામે લડત આપીને ગુલામી સ્વિકારી ન હતી. મહેલો વગરના ભીલ રાજાઓ અંગ્રેજો સામે લડતા હતા. આ બાબત બતાવે છે કે આદિવાસીઓ કેટલા ખુદ્દાર છે. એકલવ્યનો દાખલો પણ છે કે જે જુલ્મ સામે પોતાની ખાનદાની ભૂલ્યો ન હતો.